Skagamót Coke og KB banka og Sparisjóðsmótið Ungar knattspyrnuhetjur leika á tveimur mótum á Vesturlandi um helgina . Skagamót Coke og KB banka er á Akranesi og Sparisjóðsmótið í Borgarnesi . Blíðskaparveður er á Vesturlandi í dag og aðstæður til knattspyrnuiðkunnar ákjósanlegar , vonandi verður helgin öll eins góð og dagurinn í dag . Skagamót Coke og KB banka hófst á Akranesi um hádegi í dag . Keppendur og aðrir mótsgestir fóru í skrúðgöngu frá Grundaskóla til aðalvallarins á Akranesi þar sem setning mótsins fór fram og hófst keppnin svo klukkan 13:00 . Til leiks eru skráð 22 félög með samtals 87 lið og má vænta þess að tilþrif verði sýnd á völlunum þar sem knattspyrnumenn og konur framtíðarinnar í 7. flokki leika . Mótið mun standa fram á sunnudag . Mikið af fólki er komið til bæjarins vegna mótsins og vert er að beina því til ökumanna að fara með gát um svæðin þar sem margmennið verður , við Innesveginn og við tjaldsvæði sem fólkið dvelur á og höfum hugfast að á eftir bolta kemur oftast barn . Í Borgarnesi er einnig mót um helgina , Sparisjóðsmótið . Áður hét mótið KB bankamótið og er það ætlað iðkenndum frá smærri bæjarfélögum . Þar munu 4. - 5. flokkur stúlkna og 4. - 7. flokkur drengja etja kappi í knattspyrnu . Búast má við að fjöldi fólks haldi í Borgarnes um helgina vegna mótsins og verður mótssetning á Skallagrímsvelli klukkan 16:30 og hefst mótið í framhaldi af því . Ellefu félög eru skráð til leiks með tæplega 550 þátttakendur innan borðs . Eins og á Akranesi hvetjum við ökumenn að fara varlega um svæðið þar sem mótshald fer fram sem og annarsstaðar .